作者:無名氏
標題:虞神・虞神歌
內容:復土初。明旌下儲胥。回虛仗，簫笳互奏，旌旆隨驅。豈知飈御在蓬壺。道縈紆。風日慘、六馬躊躇。留恨滿山隅。不堪回首，翠柏已扶疏。帝城漸邇，愁霧鎖天衢。公卿百辟，鱗集雲敷。迓龍輿。端門闢，金碧凌虛。此時遠帝都。嚴清廟，入空時升，文物燦爛極嘉娛。配三宗，號稱神，古所無。帝德協廟虞。九歌畢奏斐然殊。會軒朱。神具燕喜，錫福集皇居。更千萬祀，佑啟邦圖。